Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2001/C 354/08)

Η δημοσίευση αυτή παρέχει το δικαίωμα υποβολής ενστάσεως κατά την έννοια του άρθρου 7 του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ (x) ΠΓΕ ( )

Αριθμός φακέλου που δίδεται από το κράτος μέλος: 38/99

1. Αρμόδια εθνική αρχή Ονομασία: Direcção-Geral do Desenvolvimento Rural

Διεύθυνση: Av. Defensores de Chaves, n.o 6, P-1000 Lisboa

Τηλ.: (351-21) 318 43 82

Φαξ: (351-21) 353 58 72.

2. Αιτούσα ομάδα 2.1. Ονομασία: Cooperativa Agrícola dos Agricultores de Arcos de Valdevez crl

2.2. Διεύθυνση: P-4970 Arcos de Valdevez

2.3. Σύνθεση: παραγωγός/μεταποιητής (x) άλλος ( ).

3. Τύπος του προϊόντος: Κλάση 1.1 - νωπό βόειο κρέας.

4. Περιγραφή του προϊόντος (περίληψη των όρων του σημείου 2 του άρθρου 4)

4.1. Ονομασία: Carne Cachena da Peneda.

4.2. Περιγραφή: Κρέας που παράγεται από τεμάχια σφαγίων βοοειδών της φυλής Cachena, που είναι εγγεγραμμένα στο ζωοτεχνικό μητρώο της φυλής βοοειδών Cachena, που εκτρέφονται και σφάζονται σε οροθετημένη γεωγραφική ζώνη. Ανεξάρτητα από την ηλικία σφαγής των ζώων, το κρέας είναι πάντοτε τρυφερό, παρουσιάζει σταθερή συνεκτικότητα και είναι υγρό και εύγεστο. Το λίπος έχει λευκό έως υπόλευκο χρώμα, δεν είναι υγρό και έχει σταθερή συνεκτικότητα. Το κρέας έχει χρώμα που κυμαίνεται από ροζ (κρέας μόσχου) μέχρι σκούρο κόκκινο (κρέας αγελάδας και βοδιού).

4.3. Γεωγραφική περιοχή: Λόγω των βασικών χαρακτηριστικών του προϊόντος, των εδαφοκλιματικών συνθηκών που απαιτούνται για την παραγωγή του και των τοπικών μεθόδων που εφαρμόζονται σε σταθερή βάση, η γεωγραφική περιοχή παραγωγής βρίσκεται σε ορισμένες περιοχές των δημοτικών αρχών του Arcos de Valdevez, Melgaço, Monçao, Ponte da Barca, Vila Verde και Terras de Bouro.

4.4. Απόδειξη προέλευσης: Το κρέας προέρχεται αποκλειστικά από ζώα, των οποίων η γέννηση και η εκτροφή πραγματοποιείται σε εκμεταλλεύσεις που διαθέτουν ειδική έγκριση. Η έγκριση αυτή παρέχεται αποκλειστικά στις εκμεταλλεύσεις που βρίσκονται στο εσωτερικό της γεωγραφικής περιοχής παραγωγής, διαθέτουν ζώα που είναι εγγεγραμμένα στο ζωοτεχνικό μητρώο της φυλής Cachena και τηρούν ενημερωμένα βιβλία σχετικά με τις συνθήκες παραγωγής, επίσημης ταυτοποίησης, δελτία μεταφοράς και κυκλοφορίας, μητρώα αγέλης και ατομικά υγειονομικά δελτία και υπόκεινται στο προβλεπόμενο καθεστώς ελέγχου και πιστοποίησης. Μόνο το κρέας που προέρχεται από τα εν λόγω ζώα (τα οποία σφάζονται σε εγκεκριμένα σφαγεία) και το οποίο έχει τα ειδικά χαρακτηριστικά, μπορεί να δικαιούται της χρήσης της ένδειξης ΠΟΠ και να διατίθεται στο εμπόριο με την ένδειξη αυτή. Για την παροχή πρόσθετων εγγυήσεων όσον αφορά τον έλεγχο της διαδικασίας, έχει θεσπιστεί ένα σύστημα ελέγχου σε ολόκληρη την αλυσίδα παραγωγής.

4.5. Μέθοδος παραγωγής: Η διατροφή στηρίζεται σε μακρές περιόδους βοσκής σε ζώνες μεγάλου υψομέτρου. Οι περίοδοι αυτοί βοσκής εκτείνονται από τις αρχές της άνοιξης μέχρι τα τέλη του φθινοπώρου (εννέα περίπου μήνες), κατά τη διάρκεια των οποίων τα ζώα συγκεντρώνονται σε ορεινές περιοχές, που είναι οροθετημένες και χαρακτηριστικές της περιοχής, οι οποίες ονομάζονται "brandas". Η διατροφή των ζώων εξασφαλίζεται από φυσικά και σπαρμένα λιβάδια, των οποίων η εκμετάλλευση πραγματοποιείται υπό καθεστώς άμεσης βοσκής, τόσο κατά το χειμώνα όσο κατά το καλοκαίρι. Το χειμώνα, τα λιβάδια που βρίσκονται πλησιέστερα σε κατοικημένες περιοχές χρησιμοποιούνται για βοσκή και συμπληρωματικά χορηγείται τροφή δύο φορές κάθε μέρα (πρωί και βράδυ) που συνίσταται από σανό, άχυρο καλαμποκιού, αλεύρι καλαμποκιού και θυσάνους καλαμποκιού. Το καλοκαίρι, η διατροφή συνίσταται αποκλειστικά από την φυσική βλάστηση των "brandas". Τα ζώα τρέφονται με τα θαμνώδη και χορτώδη είδη της φυσικής βλάστησης. Τα μικρά ζώα που βρίσκονται στο στάδιο του θηλασμού, εκτρέφονται με εκτατικό σύστημα και η διατροφή τους συνίσταται στην αρχή από γάλα (που συμπληρώνεται με φυσικές τροφές της εκμετάλλευσης), μέχρι τη στιγμή που αρχίζουν να εξέρχονται με τις μητέρες για βοσκή. Μετά τον απογαλακτισμό, που λαμβάνει χώρα γύρω στην ηλικία των τεσσάρων μηνών, αρχίζουν να ενσωματώνονται στην αγέλη και τη συνοδεύουν στις μετακινήσεις της στα λιβάδια ή στις "brandas".

4.6. Δεσμός: Η γεωγραφική περιοχή παραγωγής του κρέατος Cachena de Peneda είναι μία ορεινή περιοχή με έντονες πλαγιές. Το κλίμα, αρκετά τραχύ, επηρεάζεται από τις μάζες θερμού και υγρού αέρα του Βισκαϊκού Κόλπου και από τον ψυχρό και ξηρό αέρα του εσωτερικού της Ιβηρικής Χερσονήσου. Πρόκειται για ζώνη υπερβολικά πλούσια σε υδρολογικούς πόρους λόγω του γεγονότος ότι πρόκειται για την περιοχή με την μεγαλύτερη βροχόπτωση της χώρας. Αποτελεί τμήμα της τεράστιας γρανιτώδους περιοχής της βορειοανατολικής Ιβηρικής Χερσονήσου. Τα εδάφη είναι ελαφράς ή μέσης υφής, διαπερατά από το νερό, εύκολα καλλιεργήσιμα, με αδύναμη συνεκτικότητα και μειωμένη σκληρότητα, με επιφανειακό ορίζοντα πολύ μεταβαλλόμενο, ο οποίος σημαδεύεται από τις ιδιαιτερότητες της περιφερειακής τοπικής γεωργίας και από το κλίμα. Έχουν χαμηλό pH, είναι φτωχά σε φώσφορο και σε αρκετό βαθμό ή ακόμη και πλούσια σε θείο. Ο υπο-επιφανειακός ορίζοντας είναι της κάμβριας περιόδου ή αργιλικός. Πρόκειται για εδάφη σχετικά λίγο εξελιγμένα πολύ μεταβαλλόμενου βάθους, ανάλογα με το υψόμετρο που βρίσκονται, και ιδίως ανάλογα με τις πλαγιές στις οποίες βρίσκονται. Η περιοχή είναι βασικά ορεινή με τα υψώματα Amarela, Soajo και Peneda. Η περιοχή διασχίζεται από τον Lima, αλλά δέχεται επίσης την επήρρεια δύο ακόμη ποταμών - του Cávado και του Minho. Η θέση της κοιλάδας, κοντά στη θάλασσα και στις ορεινές περιοχές, είναι ένα από τους κυριότερους παράγοντας που επηρεάζουν το κλίμα της περιοχής. Πρόκειται για ζώνη με άφθονες βροχές, που καλύπτεται από σύννεφα επί πολλές ημέρες και με πολύ υψηλή σχετική υγρασία. Οι τιμές της μέσης ετήσιας θερμοκρασίας κυμαίνονται μεταξύ 7,5 C και 12,5 °C. Η μέθοδος εκτροφής που χαρακτηρίζει την περιοχή και η διατροφή των βοοειδών της περιοχής - η οποία είναι αυστηρά φυσική και χαρακτηριστική της γεωγραφικής περιοχής - δίνουν στο κρέας ιδιαίτερα ποιοτικά χαρακτηριστικά.

4.7. Δομή του ελέγχου: Ονομασία: Norte e Qualidade - Instituto de Certificaçao de Produtos Agro-Alimentares

Διεύθυνση: Rua do Monte-Crasto Vairão, P-4480 Vila do Conde.

4.8. Σήμανση: Υποχρεωτική ένδειξη: "Carne Cachena da Peneda - Denominação de Origem" και σήμα πιστοποίησης, δεόντως αριθμημένο. Το πρότυπο του σήματος πιστοποίησης είναι καταχωρημένο στις προδιαγραφές.

4.9. Εθνικές απαιτήσεις: Απόφαση αριθ. 3934/98 του Υπουργείου Γεωργίας και Αγροτικής Ανάπτυξης της 2ας Φεβρουαρίου 1998, που δημοσιεύθηκε στην Επίσημη Εφημερίδα, 2η σειρά, αριθ. 55, της 6ης Μαρτίου 1998. Θεσπίζει τους κυριότερους κανόνες παραγωγής και τα χαρακτηριστικά του κρέατος Cachena da Peneda, και προσδιορίζει τη γεωγραφική περιοχή παραγωγής.

Αριθ. ΕΚ: G/PT/00095/99.05.20

Ημερομηνία παραλαβής του πλήρους φακέλου: 23 Ιουλίου 2001.